Návrh
na zmenu uznesenia vlády SR č. 139 z 13.2.2002, uznesenia vlády SR č. 358 z 10.4.2002 a uznesenia vlády SR č. 459 z 9.5.2002

Dňa 10. 4. 2002 vláda SR svojím uznesením č. 358 schválila použitie finančných prostriedkov pre občianske združenie ROMA SLOVAKIA na bežné výdavky v sume 441 130,- Sk na prevádzkové náklady, vydanie informačného bulletinu a vzdelávaciu činnosť a pre občianske združenie Jekhetane – Spolu na bežné výdavky v sume 500 000,- Sk na prípravu medzinárodného hudobného festivalu „CESTY medzi nebom a zemou“.
Oba projekty boli pôvodne navrhnuté do rozpočtových kapitol Krajských úradov Košice a Prešov, avšak uznesenie vlády tento zámer zmenilo na Ministerstvo kultúry SR. 

Po urgenciách na uvoľnenie finančných prostriedkov z MK SR sme sa dozvedeli, že musia rešpektovať svoje interné pravidlá, a preto nemôžu uvoľniť financie pre občianske združenie ROMA SLOVAKIA, keďže  stanovy tohto združenia neobsahujú kultúrnu činnosť. Občianske združenie Jekhetane – Spolu zmluvu s MK SR už podpísali, avšak do konca júna 2002 môžu byť uvoľnené financie len do výšky 50% celkovej sumy, zvyšných 50% až v druhom polroku. 

Po opätovných konzultáciách aj s Ministerstvom financií SR sa ako jediné možné riešenie javí zmena uznesenia vlády z rozpočtovej kapitoly MK SR na rozpočtovú kapitolu Krajského úradu Košice. 

Obecný úrad Veľká Ida na základe uznesenia č. 139 z 13.2.2002 získalo dotáciu v sume 600 000 Sk, ktorá bola presunutá na Krajský úrad Košice vo forme bežných transferov. Keďže práce, ktoré majú byť vykonané majú charakter kapitálových výdavkov, je potrebné zmeniť túto časť v uznesení vlády SR č. 139 z 13.2.2002.

Ďalej navrhujeme zmeniť v uznesení vlády SR č. 459 z 9.5.2002 účelové použitie finančných prostriedkov pre Strednú umeleckú školu v Košiciach. Zo schválených finančných prostriedkov na podporu projektu „Dobudovanie knižnice SUŠ“ v zmysle znenia predmetného uznesenia je možné dobudovať predmetnú knižnicu technickým vybavením (počítač, kopírovací rozmnožovací stroj a pod.), avšak kapitálové prostriedky neumožňujú čerpanie týchto finančných prostriedkov na výdavky pre ďalšie potrebné vybavenie predmetnej knižnice a to konkrétne napr. nákup potrebných knižničných regálov, stolov a stoličiek, kníh a pod., z dôvodu, že nákup tohto vybavenia je v jednotlivých sumách pod 20 000 Sk a teda spadá do kapitoly bežné výdavky. Preto navrhujeme rozdelenie finančných prostriedkov na bežné a kapitálové.